google/wiki40b huggingface dataset:
Πίτερ Αίρτσεν

Βιογραφία

Ο Άερτσεν γεννήθηκε το 1507 ή το 1508 στο Άμστερνταμ. Υπήρξε μαθητής του Έρτχεν φαν Λέιντεν (Aertgen van Leyden) και από το 1535 συμμετείχε στη συντεχνία των ζωγράφων της Αμβέρσας. Το 1556 επέστρεψε στο Άμστερνταμ όπου έζησε μέχρι το θάνατό του το 1575. Απέκτησε τρεις γιους που έγιναν και αυτοί ζωγράφοι ενώ από τους μαθητές του ξεχώρισε ο ανιψιός του Γιοάχιμ Μπεκελάερ. Λόγω του αναστήματός του, ο Άερτσεν ήταν γνωστός και ως Lange Pier, δηλαδή Ψηλός Πέτρος.
Τα έργα του Άερτσεν διακρίνονταν από έναν λεπτό ρεαλισμό. Οι πίνακές του ήταν συνήθως εμπνευσμένοι από ιστορικά και θρησκευτικά θέματα καθώς και από σκηνές της καθημερινότητας. Επίσης ασχολήθηκε με την προσωπογραφία και τη νεκρή φύση. Κατά τη διάρκεια της δεκαετίας του 1850 δημιούργησε πίνακες νεκρής φύσης που θεωρούνται ως οι πρώτοι στους οποίους το συγκεκριμένο είδος ζωγραφικής παρουσιάζεται αυτόνομα.
Μπαντονεόν

Το μπαντονεόν είναι αερόφωνο πληκτροφόρο μουσικό όργανο, το οποίο ανήκει στις κονσερτίνες και είναι ιδιαίτερα διαδεδομένο στην Αργεντινή. Έχει σημαντικό ρόλο στην ορκέστα τίπικα, την ορχήστρα που χρησιμοποιείται στο τάγκο. Το μπαντονεόν, το οποίο ονομάστηκε bandonion από τον εφευρέτη του, τον Γερμανό Χάινριχ Μπαντ, κατασκευάστηκε αρχικά ως όργανο για την εκκλησιαστική μουσική και την καθημερινή λαϊκή μουσική, σε αντίθεση με τη συγγενική του κονσερτίνα, επίσης γερμανικής προέλευσης, η οποία θεωρείτο παραδοσιακό όργανο. Οι Γερμανοί μετανάστες στην Αργεντινή έφεραν μαζί τους το όργανο στις αρχές του 20ού αιώνα, όπου ενσωματώθηκε στην ντόπια μουσική. Όπως το ακορντεόν και η κονσερτίνα, το μπαντονεόν παίζεται κρατώντας το όργανο ανάμεσα στα δύο χέρια και τραβώντας ή σπρώχνοντάς το, πατώντας ταυτόχρονα ένα ή περισσότερα κουμπιά με τα δάχτυλα.
Σε αντίθεση με το ακορντεόν, το μπαντονεόν δεν έχει πλήκτρα όπως του πιάνου, αλλά κουμπιά και στις δύο πλευρές. Επίσης αντίθετα με το ακορντεόν, τα περισσότερα κουμπιά στο μπαντονεόν παράγουν διαφορετική νότα όταν αυτό ανοίγει από ό,τι όταν κλείνει. Αυτό σημαίνει ότι το κάθε πληκτρολόγιο είναι στην πραγματικότητα δύο: ένα για τις νότες που παράγονται όταν αυτό ανοίγει και ένα για τις νότες που παράγονται όταν αυτό κλείνει. Δεδομένου ότι το αριστερό και το δεξί πληκτρολόγιο διαφέρουν μεταξύ τους, ο οργανοπαίχτης πρέπει να εξοικειωθεί ουσιαστικά με τέσσερα πληκτρολόγια για να μάθει να παίζει. Υπάρχουν επίσης διαφορές μεταξύ του αργεντινού και του γερμανικού πληκτρολογίου.
Επιπρόσθετα, σε κανένα από αυτά τα πληκτρολόγια η σειρά των κουμπιών δεν αντιστοιχεί με τη σειρά των φθόγγων στην κλίμακα. Μερικά διαδοχικά κουμπιά σχηματίζουν τριάδες συγχορδίας, π.χ. τρία συνεχόμενα κουμπιά μπορούν να παράγουν τις νότες σολ, σι και ρε όταν το όργανο συμπιέζεται και τις νότες φα δίεση, λα και ντο όταν ο παίχτης το τραβάει - ένα παράδειγμα από το αργεντινό μπαντονεόν. Αυτό καθιστά πιο εύκολη την εκτέλεση απλής μουσικής με αρμονία I-V, αλλά είναι πολύ δύσκολο για κάποιον να παίξει κομμάτια που περιλαμβάνουν περίπλοκες μελωδίες ή μουσικές φράσεις.

Διάσημοι μουσικοί

Ο Αργεντινός συνθέτης του nuevo tango Άστορ Πιατσόλα (1921-1992) είναι ο πιο γνωστός βιρτουόζος του μπαντονεόν.
Εκλογές στο Ουζμπεκιστάν

Το Ουζμπεκιστάν διεξάγει εκλογές σε εθνικό επίπεδο για πρόεδρο και για κοινοβούλιο. Ο πρόεδρος εκλέγεται από το λαό για 5ετή θητεία και η Ανώτατη Συνέλευση (Oliy Majlis) αριθμεί 150 μέλη στη Νομοθετική Συνέλευση, που εκλέγονται για θητεία 5 ετών και 100 μέλη στη Γερουσία (τα 84 εκλέγονται από αντιπροσώπους σε νομούς, περιφέρειες και πόλεις και άλλα 16 διορίζονται από τον πρόεδρο. Τα περισσότερα πολιτικά κόμματα αποκλείονται. Η χώρα αποτελείται από ανθρώπους που υποστηρίζουν τον πρόεδρο, που είναι ο αρχηγός κράτους. Αν και επιτρέπεται λειτουργία των κομμάτων της αντιπολίτευσης, ωστόσο θεωρείται ευρέως ότι δεν έχουν καμία πραγματική ευκαιρία να κυβερνήσουν.
Στη χώρα μέχρι πρότινος η ηλικία χορήγησης δικαιώματος ψήφου ήταν η μεγαλύτερη στον κόσμο (25 ετών). Σήμερα, οι κάτοικοι ψηφίζουν σε ηλικία 18 ετών.

Βουλευτικές εκλογές

Η διθάλαμη Ανώτατη Συνέλευση ή Oliy Majlis αποτελείται από την Άνω Βουλή ή Γερουσία, με 100 έδρες (84 μέλη εκλέγονται για θητεία 5 ετών από τα περιφερειακά κυβερνητικά συμβούλια και 16 διορίζονται από την κυβέρνηση) και την Κάτω Βουλή , που απαρτίζεται από 120 έδρες. Τα μέλη της Κάτω βουλής εκλέγονται με καθολική ψηφοφορία από το λαό για πενταετή θητεία.

1990

Οι εκλογές για το Ανώτατο Σοβιέτ διεξήχθησαν στη σοβιετική σοσιαλιστική δημοκρατία του Ουζμπεκιστάν στις 18 Φεβρουαρίου 1990. Από τις 500 έδρες, οι 368 αποφασίστηκαν στον πρώτο γύρο. Το κομμουνιστικό Κόμμα του Ουζμπεκιστάν κέρδισε 348 από τις συνολικά 368 έδρες στον πρώτο γύρο, ενώ γύρω στις 50 έδρες πήγαν στο κόμμα Ενότητα. Η συμμετοχή διαμορφώθηκε στο 93,5%.

1991 (Μαρτίου και Δεκεμβρίου)

Όπως και στην υπόλοιπη Σοβιετική Ένωση, οι ψηφοφόροι στο Ουζμπεκιστάν ρωτήθηκαν σε δημοψήφισμα στις 17 Μαρτίου 1991 αν συμφωνούν να παραμείνει η Σοβιετική Ένωση.Η συμμετοχή ήταν 80% σε όλη την ΕΣΣΔ. Ήταν το πρώτο και μοναδικό δημοψήφισμα που έγινε στη Σοβιετική Ένωση, η οποία διαλύθηκε στις 26 Δεκεμβρίου 1991.
Στο Ουζμπεκιστάν η πρόταση υπερψηφίστηκε από το 94,73% με συμμετοχή 95,42%.| Μόνο εκεί υπήρξε και μία επιπλέον ερώτηση στο δημοψήφισμα για να "παραμείνει η χώρα εμήμα μιας ανανεωμένης ένωσης (ομοσπονδία) ως κυρίαρχη δημοκρατία με ίσα δικαιώματα".
Το δεύτερο δημοψήφισμα του 1991 έγινε στις 29 Δεκεμβρίου (ταυτόχρονα με τις προεδρικές εκλογές), τρεις ημέρες μετά τη διάλυση της Σοβιετικής Ένωσης. Το 98,3% των ψηφοφόρων τάχθηκαν υπέρ της ανεξαρτησίας του Ουζμπεκιστάν, με συμμετοχή 94,1%.a Η χώρα είχε ήδη κηρύξει την ανεξαρτησία της στις 31 Αυγούστου 1991.

1995

Σε δημοψήφισμα που διεξήχθη στις 26 Μαρτίου 1995 οι πολίτες υπερψήφισαν την πρόταση να παραμείνει στην εξουσία ο Ισλάμ Καρίμοφ ως το 2000. Το 99,6% των ψηφισάντων, με συμμετοχή 99,3% ενέκριναν την πρόταση.

2002

Στις 27 Ιανουαρίου 2002 οι πολίτες ενέκριναν αλλαγές στο σύνταγμα. Οι ψηφοφόροι ρωτήθηκαν για την επέκταση της προεδρικής θητείας από τα 5 στα 7 χρόνια και για την εισαγωγή ενός διθάλαμου κοινοβουλίου. Και τα δύο ερωτήματα υπερψηφίστηκαν από τους πολίτες, το πρώτο με ποσοστό 91%. Η συμμετοχή ήταν 92%. To 2012 το κοινοβούλιο μείωσε ξανά τη θητεία του προέδρου από τα 7 στα 5 χρόνια.
Ελένη Φιλίνη

Βιογραφία

Η Φιλίνη έχει ρίζες από την Δημητσάνα και τα Καλάβρυτα. Σπούδασε στη Δραματική Σχολή Θεοδοσιάδη και τη Σχολή Αθηνών. Έκανε τα πρώτα της βήματα στην τηλεόραση τη δεκαετία του 1980. Η πρώτη της τηλεοπτική εμφάνιση ήταν στη σειρά Λούνα Παρκ το δεύτερο εξάμηνο του 1980, ενώ φοιτούσε ακόμα στη Δραματική Σχολή.
Η Φιλίνη έχει συμμετάσχει σε πολλές τηλεοπτικές σειρές και κινηματογραφικές ταινίες. Την περίοδο 2011 - 2012 συνεργάστηκε ως τραγουδίστρια με τα "Παιδιά από την Πάτρα" και τον Παύλο Χαϊκάλη.
Ζωολογικό πάρκο Βερολίνου

Το ζωολογικό πάρκο του Βερολίνου (γερμανικά: Tierpark Berlin)  είναι ένας από τους δύο ζωολογικούς κήπους που βρίσκονται στο Βερολίνο της Γερμανίας. Ιδρύθηκε το 1955 και βρίσκεται στο Φρίντισφελντε, στον πρώην κήπο του παλατιού Φρίντισφελντε, το οποίο βρίσκεται μέσα στον ζωολογικό κήπο. Από τις 31 Δεκεμβρίου 2013, ο ζωολογικός κήπος στεγάζει 7.250 ζώα από 846 είδη, σε μια περιοχή 160 εκταρίων (400 στρέμματα). Το ζωολογικό πάρκο Βερολίνου διαθέτει επίσης δωρεάν δύο δημόσια εκθέματα.
Το ζωολογικό Πάρκο Βερολίνου είναι μέλος της Ευρωπαϊκής Ένωσης ζωολογικών κήπων και Aquaria (EAZA) και συμμετέχει σε περίπου 120 προγράμματα αναπαραγωγής (ΕΕΠ) ενώ ο ζωολογικός κήπος συμμετέχει περαιτέρω σε απόπειρες επανεισαγωγής ειδών σε περιοχές όπου έχουν τεθεί σε κίνδυνο ή έχουν εκλείψει και υποστηρίζει οικονομικά επιλεγμένα σχέδια για την προστασία των φυσικών οικοτόπων.
Το Ζ. Πάρκο Βερολίνου δεν είναι το ίδιο πάρκο με τον Ζωολογικό κήπο του Βερολίνου, καθώς φέρει διαφορετικό λογότυπο και βρίσκεται σε διαφορετική τοποθεσία.
Επαρχία Σερπούρ

Η επαρχία Σερπούρ (βεγγαλικά: শেরপুর জেলা) είναι επαρχία στο βόρειο Μπαγκλαντές, στην διαίρεση Μίμενσινγκ. Υφίσταται από τις 22 Φεβρουαρίου 1984, από μέρος της επικράτειας της επαρχίας Τζαμαλπούρ. Το διοικητικό κέντρο είναι το Σερπούρ. Η έκταση της κομητείας είναι 1.364 τ.χλμ. Σύμφωνα με την απογραφή του 2001 ο πληθυσμός της επαρχίας ήταν 1.246.511 άτομα. Το επίπεδο αλφαβητισμού ενηλίκων ήταν 32.4%, κατώτερο από το μέσο όρο του Μπαγκλαντές (43.1%). Το 95% του πληθυσμού της επαρχίας είναι Μουσουλμάνοι ενώ το 4% είναι Ινδουιστές
Γκέοργκ Βίλχελμ Φρήντριχ Χέγκελ

Βιογραφικά στοιχεία

Γεννήθηκε στη Στουτγάρδη και σπούδασε Φιλοσοφία και Θεολογία στο Τύμπινγκεν (1788-93). Το 1801 έγινε καθηγητής του Πανεπιστημίου της Ιένας. Μεταξύ 1812-16 εργάστηκε ως Διευθυντής Γυμνασίου στη Νυρεμβέργη. Το 1816 έγινε καθηγητής στο Πανεπιστήμιο της Χαϊδελβέργης και το 1818 στο πανεπιστήμιο του Βερολίνου και το 1830 πρύτανης.

Θέσεις

Ο Χέγκελ "ήταν σφόδρα αντιδιανοούμενος και απεχθανόταν τους «σοφούς καθηγητές» και την επίδειξη της επιστημοσύνης τους (erudition). Στην Ιστορία της Φιλοσοφίας του, τους περιγράφει ως εξής:
«Είναι σαν ζώα που έχουν ακούσει με ευκρίνεια όλους τους ήχους μίας μουσικής, αλλά που δεν είναι σε θέση να αντιληφθούν την ενότητα και την αρμονία του μουσικού έργου» (Α' 9).
 
Καταφέρεται μετά μανίας κατά των λατινικών, χάριν των οποίων «ημπορούμε να λέμε στα λατινικά πράγματα που θα ήταν γελοίο να εδιαβάζαμε ή να εγράφαμε» στα γερμανικά. Με την εξαφάνιση των λατινικών θέλει να εξαφανίσει και την Ρωμαιοκαθολική Εκκλησία".

Παράλληλα, «Ο Έγελος πίστευε ότι σε όλη την Ιστορία, μόνο οι Έλληνες είχαν συλλάβει την ουσιαστική σχέση του υποκειμένου με το σύμπαν. Το μόνον που τους έλειψε ήταν μία απολύτως ανθρώπινη θρησκεία... Μία τέτοια θρησκεία έπρεπε να καταργήσει μια για πάντα το παράλογο της τυφλής μοίρας [όπως εκφράζεται στην αρχαία τραγωδία] και την τυραννία της φύσης. Ο Χριστιανισμός [στην ορθόδοξη μορφή του] στην ελληνίζουσα εγελιανή ερμηνεία του, κάλυπτε αυτήν την επιτακτική ανάγκη».

Επιρροή

Ο Χέγκελ επηρέασε τη σκέψη πολλών στοχαστών που ακολούθησαν έως και τη σύγχρονη εποχή, όπως του Νίκου Καζαντζάκη. Η επιρροή του Χέγκελ στον Καζαντζάκη είναι ιδιαίτερα εμφανής στην Ασκητική. Στο έργο του αυτό εκφράζεται η ιδέα της ύπαρξης ενός παγκόσμιου πνεύματος, το οποίο προοδεύει μέσα στο Σύμπαν και ο άνθρωπος ενταγμένος μέσα σε αυτο καθίσταται συνδημιουργός και συνυπεύθυνος για να σώσει τον κόσμο.
Free Sunday (εφημερίδα)

Η FREE SUNDAY (Φρη Σάννταιη = Ελεύθερη Κυριακή) είναι ελληνική πανελλαδική κυριακάτικη εφημερίδα που εκδίδεται και διανέμεται δωρεάν σε 230.000 αντίτυπα, κάθε Κυριακή (από το Σάββατο το μεσημέρι μέχρι την Κυριακή το μεσημέρι) στην Αθήνα και τον Πειραιά, σε κεντρικά σημεία διανομής (μέσω των σταθερών προθηκών της City Press) στους σταθμούς του Μετρό Αθήνας και μέσω ενός δικτύου συνεργαζόμενων καταστημάτων (Cafe, Bar, Ζαχαροπλαστεία κτλ), στην Θεσσαλονίκη σε κεντρικά σημεία διανομής (μέσω των σταθερών προθηκών της City Press) και μέσω ενός δικτύου συνεργαζόμενων καταστημάτων (Cafe, Bar, Ζαχαροπλαστεία κτλ), και στα μεγάλα αστικά κέντρα της χώρας (Πάτρα, Κόρινθος, Χαλκίδα, Λαμία, Βόλος, Λάρισα, Κατερίνη, Καβάλα, Χανιά, Ρέθυμνο, Ηράκλειο) μέσω ενός δικτύου συνεργαζόμενων καταστημάτων (Cafe, Bar, Ζαχαροπλαστεία κτλ).
Η έκδοση της εφημερίδας ξεκίνησε στις 22 Ιουνίου 2008. Την εφημερίδα εκδίδει η εταιρεία FREE SUNDAY Εκδοτική Α.Ε. Εκδότης της εφημερίδας είναι ο δημοσιογράφος Γιώργος Κύρτσος.
Η FREE SUNDAY είναι πολυσέλιδη (48 σελίδες) με πλούσια και ποικίλη ύλη πολιτικού, οικονομικού, αθλητικού και πολιτιστικού περιεχομένου καθώς και με πλήθος συνεντεύξεων, αναλύσεων, ρεπορτάζ και αφιερωμάτων από τον ελληνικό και διεθνή χώρο.
Λουδοβίκος Α΄ της Ορλεάνης

Βιογραφικά στοιχεία

Είχε σημαντικό ρόλο στον 100ετή πόλεμο, γιατί ο βασιλιάς αδελφός του λόγω της τρέλας του, δεν ήταν ικανός να κυβερνήσει. Ο Λουδοβίκος διαμάχησε για την αντιβασιλεία και την επιτήρηση των παιδιών του βασιλιά με τον Ιωάννη τον Ισχυρό, δούκα της Βουργουνδίας, ένας ισχυρός εμφύλιος πόλεμος που κλόνισε το κράτος. Ο Λουδοβίκος είχε το μεγαλύτερο πλεονέκτημα λόγω της απευθείας στενής συγγένειας με τον ίδιο τον βασιλιά, αλλά μια υπόθεση του με την βασίλισσα Ισαβέλλα της Βαυαρίας τον έκανε πολύ αντιδημοφιλή.
Τα παιδιά του βασιλιά τα επόμενα χρόνια απήχθησαν πότε από την μια μεριά, πότε από την άλλη μέχρι να δοθεί τελικά η κηδεμονία 
στον Ιωάννη.
Ο Λουδοβίκος συμβιβάστηκε με τον ρόλο που αποδόθηκε στον Ιωάννη, μέχρι κάποιο περιστατικό κατασπατάλησης χρήματος στο Καλαί. Ο Ιωάννης και ο Λουδοβίκος ετοιμάστηκαν για εμφύλιο πόλεμο, αλλά με την επέμβαση του Ιωάννη του Βαλουά, δούκα του Μπερί και θείου των δύο αντρών, ο πόλεμος αποφεύχθηκε.
Στις 20 Νοεμβρίου 1407 έκλεισαν ειρηνική συνθήκη στα ανάκτορα, αλλά τρεις μέρες αργότερα ο Λουδοβίκος δολοφονήθηκε μέσα στους δρόμους του Παρισιού από ένοπλο άντρα που βρισκόταν υπό τις διαταγές του Ιωάννη.
Air Mediterranean

Ιστορία

Τον ιανουάριο του 2017 η Air Mediterranean απέκτησε το Πιστοποιητικό Αερομεταφορέα (AOC), σύμφωνα με την Ελληνική υπηρεσία Πολιτικής Αεροπορίας (ΥΠΑ). Στις 2 Νοεμβρίου του 2017 η εταιρία εκτέλεσε τις 2 πρώτες πτήσεις από την Αθήνα για Λονδίνο και Στοκχόλμη. Από της 17 Ιανουαρίου 2018 η αεροπορική εταιρία Air Mediterranean δεν εκτελεί πτήσεις ενώ στης 30 Μαρτίου 2018 ανακοίνωσαν ότι θα ξεκινήσουν της πτήσεις σου μιας και εξασφάλισαν την αναχρηματοδότηση τους. Από τον Ιούνιο του 2018 πραγματοποιεί πτήσεις Charter. Στις 2 Αυγούστου ανακοινώθηκε  ότι από της 1 Δεκεμβρίου 2018 η εταιρία θα αναλάβει τη διεξαγωγή τακτικών πτήσεων Αθήνα – Κουβέιτ.
Ο Ευαγγελισμός της Θεοτόκου (Πιέρο ντέλλα Φραντσέσκα)

Περιγραφή

Ο ντέλλα Φραντσέσκα τις μεγάλες επιφάνειες. Τμηματίζει την εικόνα με την βοήθεια αρχιτεκτονικών γραμμών, οριζοντίων και καθέτων, απομονώνοντας τους χαρακτήρες που εικονίζει και σχεδόν διαμελίζοντας κυριολεκτικά την συνοχή του θέματος.
Σπολέτο

Ιστορικά στοιχεία

Λόγω της θέσης του, μια επισκοπή -τρόπον τινά- μιας κοιλάδας περιστοιχισμένης από βουνά, το Σπολέτο υπήρξε ανέκαθεν μεγάλης γεωστρατηγικής σημασίας. Πιθανότατα ήταν κεφαλοχώρι της φυλής των Ουμβρίων όπως μαρτυρούν τα τείχη του 5ου αι. π.Χ., μέρος των οποίων σώζεται μέχρι τις μέρες μας. Η δε Βία Φλαμίνια -σπουδαία αρτηρία της αρχαιότητας- περνούσε σε πολύ κοντινό σημείο από την πόλη· μια γέφυρα, η αρχαία αγορά καθώς και άλλα ερείπια της εποχής μαρτυρούν το πολιτισμικό υπόβαθρο της περιοχής από τα αρχαία χρόνια.
Η πρώτη καταγεγραμμένη αναφορά στο Σπολέτο προέρχεται από το 241 π.Χ, οπότε και αναφέρεται ως αποικία. Κατά τον Κικέρωνα η λατινική αποικία υπήρχε ακόμη το 95 π.Χ. (colonia latina in primis firma et illustris). Μετά τη Μάχη της λίμνης Τρασιμένης (217 π.Χ.) το Σπολέτο απέκρουσε τον εισβολέα Αννίβα, ενώ κατά τον Β΄ Καρχηδονιακό Πόλεμο η πόλη συντάχθηκε στο πλευρό της Ρώμης. Οι εμφύλιοι πόλεμοι μεταξύ των Γάιου Μάριου και Λεύκου Κορνήλιου Σύλλα επέφεραν σημαντικό πλήγμα στην πόλη· ο νικητής Σύλλας κατέκτησε το Σπολέτο το 82 π.Χ., οπότε και η πόλη αναβαθμίζεται σε ισοπολίτιδα πόλη (municipium).
Υπο τη Ρωμαϊκή Αυτοκρατορία το Σπολέτο ανακτά το κύρος του, χωρίς ωστόσο να αναφέρεται συχνά σε ιστορικά ντοκουμέντα. Ο Μαρτιάλης αναφέρεται στο κρασί της περιοχής, ενώ ο Αιμιλιανός -ο οποίος ανακυρήχθηκε αυτοκράτορας από τους πολεμιστές του στη Μοισία- σφαγιάστηκε εκεί μετά την επιστροφή του το 253 μ.Χ., έχοντας βασιλέψει μόλις δυο με τρεις μήνες. Διατάγματα του Κωνσταντίνου (326) και του Ιουλιανού (362) φέρονται να προέρχονται από το Σπολέτο, το οποίο αργότερα αποτέλεσε σπουδαίο οχυρό κατά των Βανδάλων και Γότθων εισβολέων. Τα τείχη του πάντως κατέπεσαν υπό την εισβολή του Τορτίλα.
Υπό την κυριαρχία των Λομβαρδών το Σπολέτο αποτελεί πλέον την πρωτεύουσα του ομώνυμου ανεξάρτητου δουκάτου (570), οι άρχοντες του οποίου είχαν στην κατοχή τους ένα διόλου ευκαταφρόνητο κομμάτι της κεντρικής χώρας. Στα 774 μ.Χ., παρά την αντίστασή του, το Σπολέτο -όπως και πολλά άλλα φέουδα- προσαρτάται στην Αγία Ρωμαϊκή Αυτοκρατορία· φιγούρες-κλειδιά αποτελούν η Ματθίλδη της Τοσκάνης η οποία προσφέρει γη και ύδωρ στον Πάπα Γρηγόριο Ζ΄. Αιώνες αργότερα, το 1154, το Σπολέτο πέφτει στα χέρια του Αυτοκράτορα Φρειδερίκου Α΄, ενώ στα 1213 βρίσκεται υπό την κατοχή του Πάπα Γρηγόριος Θ΄. Κατά την περίοδο της κενής παπικής έδρας στην Αβινιόν το Σπολέτο θα αποτελέσει έρεισμα μεταξύ των Γουέλφων και Γιβελλίνων, ώσπου το 1354 ο Καρδινάλιος Αλμπορόθ το επανέκτησε υπέρ των Παπικών Κρατών.
Μετά την κατάκτηση της Ιταλίας από τον Ναπολέοντα, το 1809 το Σπολέτο καθίσταται πρωτεύουσα του βραχύβιου γαλλικού διαμερίσματος της Τρασιμένης. Πέντε μόλις χρόνια μετά, οπότε και ο Ναπολέων ηττήθηκε, η πόλη αποκαταστάθηκε ως μέρος των Παπικών Κρατών. Το 1860, μεσούσης της Ιταλικής Ενοποίησης, το Σπολέτο αναδείχθηκε εκ νέου σε θέατρο επισοδείων, εν τέλει παίρνοντας τον ίδιο δρόμο με τις περισσότερες περιοχές της ιταλικής χερσονήσου.
Θέατρο του Παραλόγου

Καθοριστικοί συγγραφείς

Σύμφωνα με τον Μάρτιν Έσλιν, οι τέσσερις καθοριστικοί θεατρικοί συγγραφείς του κινήματος είναι οι Ευγένιος Ιονέσκο, Σάμιουελ Μπέκετ, Ζαν Ζενέ και Άρθουρ Αντάμοβ, αν και καθένας από αυτούς τους συγγραφείς έχει εξ ολοκλήρου μοναδικά θέματα και τεχνικές που πηγαίνουν πέρα από τον όρο "παράλογο". Άλλοι συγγραφείς που συχνά σχετίζονται με την ομάδα αυτή είναι μεταξύ άλλων οι Τομ Στόπαρντ, Φρίντριχ Ντύρενματ, Φερνάντο Αραμπάλ, Χάρολντ Πίντερ, Έντουαρντ Άλμπι και Ζαν Ταρντιέ. Στους θεατρικούς συγγραφείς που λειτούργησαν ως έμπνευση στο κίνημα περιλαμβάνονται οι Αλφρέντ Τζαρύ, Λουίτζι Πιραντέλο, Στανισλάβ Βιτκίεβιτς, Γκιγιώμ Απολλιναίρ, οι σουρεαλιστές και πολλοί άλλοι. Το κίνημα του «Παράλογου» ή «Νέου Θεάτρου» ήταν στις αρχές του ένα διακριτό με βάση το Παρίσι (τη rive gauche, αριστερή όχθη του Σηκουάνα) αβαν-γκαρντ φαινόμενο συνδεδεμένο με εξαιρετικά μικρά θέατρα στο Καρτιέ Λατέν, και κέρδισε με τον καιρό την διεθνή εξέχουσα θέση του.

Η δομή

Στην πράξη, το Θέατρο του Παραλόγου ξεφεύγει από τους ρεαλιστικούς χαρακτήρες, καταστάσεις και ό,τι είναι συνδεδεμένο με θεατρικές συμβάσεις. Ο χρόνος, ο τόπος και η ταυτότητα είναι ασαφή και ρευστά, και ακόμη και η βασική αιτιότητα συχνά καταρρέει. Ασήμαντες πλοκές, επαναληπτικός ή χωρίς νόημα διάλογος και δραματικές ασυνέπειες χρησιμοποιούνται συχνά για να δημιουργήσουν ονειρικές, ή ακόμη και εφιαλτικές διαθέσεις.
Λοκρική διάλεκτος

Οζολοί

Στη δοτική πληθυντικού του τρίτου προσώπου η κλίση στο -οις  αντί -σι , είναι ένα χαρακτηριστικό, π.χ. πάντοις — πᾶσι, μειόνοις — μείοσι.
Το επίθετο διπλειός  αντί διπλοῦς διπλούς
Η αφομοίωση του κ  στην πρόθεση ἐκ με το πρώτο σύμφωνο της επόμενης λέξης, π.χ. ἐλ λιμένος e (ιβ) ΛΙΜΕΝΟΣ — ἐκ λιμένος ΛΙΜΕΝΟΣ.
Η πρόθεση κατά  + γενική αντί αιτιατική, π.χ. καθ'ὧν — καθ'ἅ.

Οπουντίοι

Η Δοτική πληθυντικού του τρίτου κλίση στο -εσσι αντί -οις , είναι ένα Αιολικό χαρακτηριστικό που βρέθηκε στη φωκική διάλεκτο, π.χ. Κεφαλλάνεσσι, χρημάτεσσι.
Φιλίπ Ουρί

Καριέρα

Ο Ουρί ξεκίνησε την καριέρα του από την Λε Μαν και αγωνίστηκε στο ευρωπαϊκό πρωτάθλημα νέων ανδρών του 1990, που διεξήχθη στην Γαλλία. Στην ομάδα της Λε Μαν παρέμεινε ως το 1995, όταν και μεταγράφηκε στην Ρασίνγκ Παρί, υπό την καθοδήγηση του αμερικανού προπονητή Κρις Σίνγκλετον. Με την ομάδα του Παρισιού έπαιξε στο κύπελλο Κόρατς του 1996, πριν συνεχίσει στην Ελάν Σαλόν για το δεύτερο μισό της σεζόν 1996-97.
Επόμενος σταθμός της καριέρας του υπήρξε η Τουλούζ και συνέχισε στο γερμανικό πρωτάθλημα για το 1997-98, ενώ την επόμενη χρονιά αγωνίστηκε στην δεύτερη κατηγορία του γαλλικού πρωταθλήματος και την Πισί Μπάσκετ, όπου σε 35 αγώνες είχε μέσους όρους 6,3 πόντων και 2,3 ριμπάουντ.
Το 1999-00, φόρεσε την φανέλα του Άρη Θεσσαλονίκης, καταλαμβάνοντας την όγδοη θέση του ελληνικού πρωταθλήματος. Με τους "κίτρινους" αγωνίστηκε σε μόλις έξι παιχνίδια της κανονικής περιόδου και σε κανένα παιχνίδι των πλέι-οφ, αλλά αγωνίστηκε σε επτά ματς για το κύπελλο Κόρατς με μέσο όρο 1,1 πόντων ανά αγώνα.
Επέστρεψε στην Γαλλία και την Μποβέ, αγωνιζόμενος σε μόλις δύο ματς, πριν κλείσει την καριέρα του στην Πισί, παίζοντας σε επτά αγώνες της δεύτερης κατηγορίας με 3,3 πόντους και 2,7 ριμπάουντ ανά παιχνίδι.
Μετά το τέλος της αγωνιστικής του καριέρας, ενεργοποιήθηκε ως προπονητής, αφού ανέλαβε χρέη βοηθού στις εθνικές ομάδες νέων και παίδων της πατρίδας του.
Εξαφθοροροδιούχο ξένο

Σύνθεση

Το εξαφθοροροδιούχο ξένο παράγεται με απευθείας επίδραση ξένου σε εξαφθοριούχο ρόδιο:
Moufflon Publications

Η Moufflon Publications είναι ανεξάρτητος εκδοτικός οίκος με έδρα τη Λευκωσία της Κύπρου. Ο οίκος ιδρύθηκε το 1967 από τον Τζιράιρ Κεσισιάν και ονομάστηκε από το κυπριακό αγρινό, ένα απειλούμενο είδος κατσίκας. Ο οίκος είναι γνωστός για την παραγωγή τίτλων υψηλής ποιότητας τίτλους που καλύπτουν ένα ευρύ φάσμα θεμάτων που έχουν σχέση με την Κύπρο και την Ανατολική Μεσόγειο.
Ανόσι

Γεωγραφία

Η Ανόσι βρίσκεται νοτιοανατολικά της Μαδαγασκάρης και της Τολιάρα. Συνορεύει στα νοτιοδυτικά με την Αντρόι, στα βορειοδυτικά με την Ατσίμο-Αντρεφάνα, στα βορειοανατολικά με την Ιχορόμπε και στα νοτιοανατολικά με την Ατσίμο-Ατσινανάνα. Έχει έκταση  25.731 km², περίπου όσα και η αμερικάνικη πολιτεία Βερμόντ.

Δήμοι

Η Μενάμπε διαιρείται σε 3 δήμους:
71. Αμποασάρι 

11. Μπετρόκα

18. Τολανιάρο

Μεταφορές

Το πλησιέστερο αεροδρόμιο είναι το Αεροδρόμιο της Τολιάρα που βρίσκεται στην Τολιάρα.
NGC 6293

Το NGC 6293 είναι σφαιρωτό σμήνος στον αστερισμό Οφιούχο. Κατατάσσεται ως IV στο σχήμα μορφολογικής ταξινόμησης και ανακαλύφθηκε από τον Αμερικανό αστρονόμο Λιούις Α. Σουίφτ (Lewis A. Swift) στις 8 Ιουλίου 1885. Απέχει 28.700 έτη φωτός από το Ηλιακό Σύστημα.
Δαίτωρας

Στην ελληνική μυθολογία με το όνομα Δαίτωρας (Δαίτωρ) είναι γνωστός ένας από τους Τρωαδίτες που έλαβαν μέρος στον Τρωικό Πόλεμο. Ο Δαίτωρας σκοτώθηκε στον πόλεμο αυτό (μαζί με τους Χρομίο, `Ορμενο, Λυκοφόντη, Οφελέστη και Αμοπάονα) από τον Τεύκρο. Ο Δαίτωρας αναφέρεται στην Ιλιάδα του Ομήρου (ραψωδία Θ, στίχος 275), όπου χαρακτηρίζεται ως «ανδρειωμένος».
Intel Pentium II

Ο Pentium II  ήταν ένας μικροεπεξεργαστής έκτης γενιάς 32-bit που σχεδίασε, παρήγαγε και παρουσίασε η εταιρεία ημιαγωγών Intel το Μάιο του 1997. Ήταν σχεδιασμένος κυρίως για προσωπικούς υπολογιστές, και υπολογιστές γραφείου. Αντικατέστησε τον Pentium, ενώ τον διαδέχθηκε ο Pentium III. Η συχνότητα λειτουργίας ξεκινούσε από τα 233 MHz στις πρώτες εκδόσεις και έφτανε στα 400 MHz στις τελευταίες. Η παραγωγή του σταμάτησε το 2001.  Ο Pentium II ήταν μέλος της οικογένειας επεξεργαστών με τον κωδικό x86 ενώ σχεδιάστηκε βάσει της μικροαρχιτεκτονικής P6. Διέφερε με όλους τους προκατόχους του, στην υποδοχή που τοποθετούνταν σε ειδικό υποδοχέα στη μητρική τύπου (Slot 1) (Υποδοχή που επιλέχτηκε και για μερικούς Pentium III και Celeron). Η λύση αυτή παρόλο που επέτρεπε μεγαλύτερες ταχύτητες, δεν απεδείχθη αξιόπιστη και για αυτό στους μετέπειτα μικροεπεξεργαστές εγκαταλείφθηκε.

Μέλη της οικογένειας Pentium II

Ο Pentium II  κυκλοφόρησε σε εκδόσεις για επιτραπέζιους και φορητούς υπολογιστές
Καλλιθέα Γρεβενών

Ιστορία

Το χωριό είχε μέχρι το 1927 την ονομασία Μπάλτινο και μέχρι το 1971 λεγόταν Καταφύγι.
Ιδρύθηκε περίπου το 1770 από οικογένειες βλάχικης καταγωγής. 
Το χωριό συμμετείχε κατά την Τουρκοκρατία στον αγώνα κατά των Τούρκων και στην Επανάσταση του 1821 και μετά, καθώς βρισκόταν κοντά στα σύνορα του ελληνικού κράτους από το 1881, χρονιά προσάρτησης της Θεσσαλίας, μέχρι το 1912, όταν και η Μακεδονία ενώθηκε με την Ελλάδα. 
Κοντά στο χωριό και στη γύρω περιοχή υπάρχουν ερείπια που χρονολογούνται από την εποχή του Σιδήρου, την ελληνιστική περίοδο, τη ρωμαϊκή εποχή και τα βυζαντινή περίοδο.
Πουέρτο Ρίκο Σόκερ Λιγκ

Ιστορία

Το πρωτάθλημα συστάθηκε το 2008 με 8 ομάδες. Ο πρώτος πρόεδρος της διοργανώτριας αρχής του πρωταθλήματος ήταν ο Μάικ Ρόκα. Εκείνο το διάστημα το ποδόσφαιρο είχε αναπτυχθεί σε όλο το νησί και ήταν μεταξύ των κορυφαίων αθλημάτων στο Πουέρτο Ρίκο, πίσω από το μπέιζμπολ, την καλαθοσφαίριση, την πυγμαχία και την πετοσφαίριση. Το 2009, η FIFA έδωσε 150.000 δολάρια στην Κοινοπολιτεία του Πουέρτο Ρίκο μέσω του προγράμματος «Win with CONCACAF».
Κυριακούλης Βαρδουλάκης

Βιογραφία

Παππούς του ήταν ο Μανούσος Βαρδουλάκης-Δεληγιαννάκης ή Βαρδουλομανούσος (1768-1858), από τα Σφακιά. Από τη μητέρα του ήταν
εγγονός του Κυριακούλη Μαυρομιχάλη. Ο Κυριακούλης ήταν επίλαρχος ιππικού. Έφτασε στο βαθμό του Στρατηγού. Στις εκλογές του 1923 εξελέγη βουλευτής στην περιφέρεια Επιδαύρου-Λιμηράς στην Δ΄ Εθνοσυνέλευση.  Ωστόσο, δεν κατάφερε να εκλεγεί βουλευτής Λακωνίας με την Ένωση Φιλελευθέρων στις εκλογές του 1926, όπου πήρε 388 ψήφους. Το 1929 εξελέγη γερουσιαστής Λακωνίας και υπηρέτησε από τις 21 Απριλίου 1929 ως το θάνατό του το Μάρτιο του 1933.